Հարություն Պզտիկյան

Հարություն Պզտիկյան  (), աստվածաբան, փիլիսոփայության և արվեստի դոկտոր, արվեստաբան, գեղանկարիչ։

Կենսագրություն 
Հարություն Պզտիկյանը ծնվել է 1937 թվականի հուլիսի 27-ին, Բեյրութում։ Սովորել է տեղի Սուրբ Գրիգոր Լուսավորիչ ճեմարանում, 1950 թվականից՝ Վենետիկի Մխիթարյան միաբանության վարժարանում։ Հռոմի համալսարանում ուսումնասիրել է փիլիսոփայություն, աստվածաբանություն և հոգևոր երաժշտություն, Հռոմի Գրիգորյան համալսարանից ստացել է փիլիսոփայության և աստվածաբանության դոկտորի կոչում։ 1962 թվականին դարձել է վարդապետ։ Երկու տարի սովորել է Վենետիկի գեղարվեստի ակադեմիայում։

Հոգևոր և ստեղծագործական աշխատանքներին զուգահեռ կատարել է նաև խմբագրական գործեր, եղել է Հալեպի Մխիթարյան վարժարանի տնօրեն, դասավանդել է հայկական կրթօջախներում։ Հեղինակել է բազմաթիվ գրքեր հայերեն և օտար լեզուներով։ Դասավանդել է Փարիզի Սամուել-Մուրատ վարժարանում։ Եղել է Մխիթարյան միաբանության պաշտոնական ամսագրի` «Բազմավէպ»-ի խմբագրապետ։

Հեղինակ է գրականագիտական, հայագիտական, արվեստին ու մանկավարժությանը վերաբերող հայերեն և օտար լեզուներով բազմաթիվ աշխատությունների։

2018 թվականին Ֆրանկոֆոնիայի 17-րդ գագաթնաժողովի շրջանակներում Երևանի Նարեկացի արվեստի միությունում հանդես է եկել «Նապոլեոն Բոնապարտի կապը Մխիթարյան միաբանության հետ» թեմայով դասախոսությամբ։

Երկեր 
 Մխիթարի և Մխիթարեաններու նպաստը հայ մշակոյթին, 2003։
 Մխիթար վրդ. Սեբաստացիի և Մխիթարեաններու նպաստը հայ մշակոյթին, 2003։ 
 Հայաստանեան պատկերներ Եվսեբիոս Քրոնիկագիր, 2003։
 Օսմանեան Թուրքիոյ հարստահարութիւնները հայ հպատակներուն վրայ կամ ինչո՞ւ հայերը չեն բազմացած..., 2003:
 Հայ ժողովուրդի ազատագրութեան պայքարը (ԺԹ-ի դդ), 2004։
 Պատմական հողերու վրայ, 2004։
 Խոհեր կեանքի մասին, 2004։
 Հայկական ցոլքեր, 2004, 2006, 2008, 2009, 2011։
 Լոս Անճելըս Հայաստանեան պատկերներ Հայ ժողովուրդի պատմութիւն, 2004։
 Վենետիկ-Ս.Ղազար Հայաստանեան պատկերներ Հայ գրականութիւն, 2006։

Որպես նկարիչ 
Գեղանկարների առաջին ցուցահանդեսով առաջին անգամ ներկայացել է 1962 թվականին Վենետիկում, այնուհետև աշխատանքները ներկայացրել է տարբեր երկրներում՝ արժանանալով մրցանակների։

2002 թվականի նոյեմբերի 8-28-ը Հայաստանի գեղարվեստի պետական ակադեմիայի Ալբերտ և Թովէ Բոյաջյան ցուցասրահում կազմակերպվել է Հարություն Պզտիկյանի «Կինը հոգևորում» կոլաժների ցուցահանդեսը։ Աշխատանքները ներկայացվել են լուսանկարչության և գեղանկարչության համադրման միջոցով։

2016 թվականի նոյեմբերին Երևանի Ավետիք Իսահակյանի անվան կենտրոնական գրադարանում կազմակերպվել է Պզտիկյանի «Գրասեղանային էսքիզներ» խորագրով ցուցահանդեսը։

Աշխատանքներից գտնվում են Հայաստանի ազգային պատկերասրահում։

Անդամակցություն 
 Վենետիկի գեղարվեստի ակադեմիայի նկարչության խորհրդի անդամ
 Հայաստանի նկարիչների միության անդամ
 Հայաստանի գրողների միության անդամ

Պարգևներ 
 ՀՀ սփյուռքի նախարարության «Մայրենիի դեսպան» մեդալ

Ծանոթագրություններ

Արտաքին հղումներ 
 Վարդապետ, զգույշ եղիր...Հարություն Պզտիկյանն՝Ազնավուրի խորհրդի, Հայաստանի խնդիրների և այլնի մասին

Մխիթարյան միաբանության անդամներ
Հայ աստվածաբաններ
Հայ նկարիչներ
Հայաստանի գրողների միության անդամներ
Հայաստանի նկարիչների միության անդամներ
Հայ գեղանկարիչներ
Հայ արվեստաբաններ
Փիլիսոփայական գիտությունների դոկտորներ
Արվեստագիտության դոկտորներ
Հայ արվեստագետներ